CELEX: 32014D0245
Language: fi
Date: 2014-04-28 00:00:00
Title: 2014/245/EU: Komission täytäntöönpanopäätös, annettu 28 päivänä huhtikuuta 2014 , Brasilian oikeudellisen ja valvontakehyksen tunnustamisesta luottoluokituslaitoksista annetun Euroopan parlamentin ja neuvoston asetuksen (EY) N:o 1060/2009 vaatimuksia vastaavaksi  ETA:n kannalta merkityksellinen teksti

3.5.2014   
            
            
               FI
            
            
               Euroopan unionin virallinen lehti
            
            
               L 132/65
            
         KOMISSION TÄYTÄNTÖÖNPANOPÄÄTÖS,
   annettu 28 päivänä huhtikuuta 2014,
   Brasilian oikeudellisen ja valvontakehyksen tunnustamisesta luottoluokituslaitoksista annetun Euroopan parlamentin ja neuvoston asetuksen (EY) N:o 1060/2009 vaatimuksia vastaavaksi
   (ETA:n kannalta merkityksellinen teksti)
   
      (2014/245/EU)
   
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon luottoluokituslaitoksista 16 päivänä syyskuuta 2009 annetun Euroopan parlamentin ja neuvoston asetuksen (EY) N:o 1060/2009 (1) ja erityisesti sen 5 artiklan 6 kohdan,
   sekä katsoo seuraavaa:
   
               (1)
            
            
               Komissio antoi 22 päivänä lokakuuta 2012 Euroopan arvopaperimarkkinaviranomaiselle (EAMV) toimeksiannon, jossa se pyysi EAMV:ltä neuvontaa luottoluokituslaitoksia koskevassa Brasilian oikeudellisen ja valvontakehyksen teknisessä arvioinnissa.
            
         
               (2)
            
            
               EAMV toteaa 31 päivänä toukokuuta 2013 antamassaan teknisessä lausunnossa, että luottoluokituslaitoksiin sovellettava Brasilian oikeudellinen ja valvontakehys vastaa sen saamien tulosten perusteella asetuksessa (EY) N:o 1060/2009 säädettyä kehystä.
            
         
               (3)
            
            
               Asetuksen (EY) N:o 1060/2009 5 artiklan 6 kohdan toisen alakohdan mukaan kolmannen maan oikeudellisen ja valvontakehyksen katsotaan vastaavan kyseisen asetuksen vaatimuksia, jos se täyttää kolme ehtoa.
            
         
               (4)
            
            
               Ensimmäisenä ehtona on, että kolmannen maan luottoluokituslaitoksilla on toimilupa tai ne on rekisteröity ja ne ovat jatkuvasti tehokkaan valvonnan alaisia. Luottoluokituslaitoksia koskeva Brasilian oikeudellinen ja sääntelykehys koostuu 25 päivänä huhtikuuta 2012 annetusta Brasilian arvopaperi- ja pörssikomitean (Comissão de Valores Mobiliários, CVM) säädöksestä ICVM 521, jonka kyseinen komitea antoi vuonna 1976 annetun lain N:o 6.385 nojalla. Sääntelykehyksessä luottoluokituslaitokset velvoitetaan noudattamaan kaikkia kansainvälisen arvopaperimarkkinavalvojien järjestön (International Organisation of Securities Commissions, IOSCO) käytännesääntöjä. Kaikki asiaa koskevat lait ja asetukset ovat tulleet voimaan. Sääntelykehyksen mukaan luottoluokituslaitokset on rekisteröitävä, ja ne ovat jatkuvasti CVM:n valvonnan alaisia. Brasilian oikeudellisessa ja valvontakehyksessä CVM:lle annetaan laajat valtuudet, joilla se voi tutkia, noudattavatko luottoluokituslaitokset oikeudellisia velvoitteitaan. CMV voi tutkia kirjanpitoaineistoja, asiakirjoja tai mitä tahansa muita aineistoja ja kopioida niistä otteita sekä pyytää tietoja tai selvennyksiä sakon uhalla tämän rajoittamatta muiden seuraamusten määräämistä. Lisäksi CMV:n valtuuksiin kuuluu suorittaa ennalta ilmoitettuja tai ilmoittamattomia tarkastuksia, joilla mahdollistetaan tehokas luottoluokituslaitosten valvonta ja niitä koskevien sääntöjen täytäntöönpano, sekä määrätä seuraamuksia luottoluokituslaitoksille, jotka rikkovat sovellettavia sääntöjä. CMV voi määrätä luottoluokituslaitoksille ja kenelle tahansa luokitusprosessiin suoraan osallistuvalle henkilölle seuraamuksia, jotka ulottuvat varoituksista, sakoista ja keskeytyksistä luottoluokituslaitoksen rekisteristä poistamiseen. Jos CVM toteaa, että on tapahtunut rikos, sen on annettava asia yleisen syyttäjän viraston (Ministério Público) käsiteltäväksi. CVM voi myös pyynnöstä osallistua arvopaperimarkkinoita koskeviin riita-asioihin, joissa sen toimet voivat ulottua todisteiden keräämisestä oikeudellisten lausuntojen antamiseen. Luottoluokituslaitosten on toimitettava CVM:lle vuosikatsaus sekä tapahtumakohtaiset tiedot muun muassa sellaisista tapahtumista, joissa menetelmiin tehdään huomattavia muutoksia, luottoluokitus päätetään lopettaa tai liikkeeseenlaskija ei ole käyttänyt alustavaa lausuntoa ilmoittaessaan liiketoimesta. Syyskuussa 2013 kaikki luottoluokituslaitokset olivat toimittaneet ajantasaistetut vuosikatsauksensa CVM:lle, joka oli saanut myös tapahtumakohtaisia tietoja. CVM tutki asiakirjat ja pyysi tarkempia tietoja yhdestä havaitusta eturistiriidasta eräältä luottoluokituslaitokselta, joka toimitti pyydetyt tiedot. EAMV:n ja CVM:n välillä tehdyssä yhteistyösopimuksessa määrätään rajojen yli toimivia luottoluokituslaitoksia vastaan toteutettuja täytäntöönpano- ja valvontatoimenpiteitä koskevasta tietojenvaihdosta. Tämän perusteella olisi katsottava, että Brasiliassa olevia luottoluokituslaitoksia koskevat toimilupa- tai rekisteröintivaatimukset vastaavat asetuksessa (EY) N:o 1060/2009 säädettyjä vaatimuksia ja että luottoluokituslaitoksiin sovellettavia Brasilian valvonta- ja täytäntöönpanojärjestelyjä sovelletaan tosiasiallisesti ja ne pannaan tosiasiallisesti täytäntöön.
            
         
               (5)
            
            
               Toisena ehtona on, että kolmannen maan luottoluokituslaitoksiin sovelletaan oikeudellisesti sitovia sääntöjä, jotka vastaavat asetuksen (EY) N:o 1060/2009 6–12 artiklan ja liitteen I säännöksiä, lukuun ottamatta kyseisen asetuksen 6 a, 6 b, 8 a, 8 b, 8 c ja 11 a artiklaa sekä liitteessä I olevan B jakson 3 kohdan b a alakohtaa ja 3 a ja 3 b kohtaa. Arvioitaessa tämän ehdon täyttymistä olisi otettava huomioon Euroopan parlamentin ja neuvoston asetuksen (EU) N:o 462/2013 (2) 2 artiklan 1 kohta asetuksen (EY) N:o 1060/2009 tiettyjen säännösten soveltamispäivän osalta. Päätöksenteko- ja valvontajärjestelmiä koskevassa Brasilian oikeudellisessa ja valvontakehyksessä edellytetään rekisteröintimenettelyn yhteydessä, että luottoluokituslaitoksilla on päätöksenteko- ja valvontarakenne, johon kuuluu vähintään kaksi johtajaa, joista toisen on oltava riippumaton ja vastuussa sääntöjen noudattamisesta. Brasilian oikeudellisessa ja valvontakehyksessä, jossa edellytetään IOSCOn käytännesääntöjen pakollista noudattamista, vaaditaan, että luottoluokituslaitoksilla on asianmukaiset eturistiriitojen hallintajärjestelyt. Luottoluokituslaitoksen käytännesäännöissä on määrättävä sellaisten mekanismien käyttöönotosta, joilla havaitaan, poistetaan ja hallitaan eturistiriitoja ja ilmoitetaan niihin liittyvistä tilanteista. Lisäksi Brasilian kehys sisältää yksityiskohtaiset säännöt ulkoistamisesta, tietojen kirjaamisesta ja luottamuksellisuudesta. Luottoluokituslaitoksia vaaditaan perustamaan arviointitoiminto arvioimaan luokitusmenetelmiä. Brasilian kehys sisältää monenlaisia tiedonantovaatimuksia, jotka koskevat luottoluokituksia ja luokitustoimintoja ja joissa vaaditaan muun muassa toimittamaan laitoksen luokituspäätökset oikea-aikaisesti, julkaisemaan luokitusten aiempaan kehitykseen perustuva asiakirja ja julkistamaan vuosikertomus, joka sisältää tiedot laitoksen toiminnoista. Sen vuoksi Brasilian oikeudellisella ja valvontakehyksellä pitäisi saavuttaa samat tulokset kuin asetuksella (EY) N:o 1060/2009, kun on kyse eturistiriitojen hallinnasta, organisatorisista prosesseista ja menettelyistä, jotka luottoluokituslaitoksella on oltava käytössään, sekä luottoluokitusten ja luottoluokitusmenetelmien laadusta, luottoluokitusten julkistamisesta ja luottoluokitustoimintojen yleisestä ja säännöllisestä julkistamisesta. Kehyksen pitäisi antaa vastaava suoja luottoluokituslaitosten integriteetin, avoimuuden ja hyvän hallinnoinnin sekä luottoluokitustoimintojen luotettavuuden osalta.
            
         
               (6)
            
            
               Kolmantena ehtona on, että kolmannen maan sääntelyjärjestelmä estää kyseisen kolmannen maan valvontaviranomaisia ja muita viranomaisia puuttumasta luottoluokitusten sisältöön ja luottoluokituksessa käytettäviin menetelmiin. Tällainen puuttuminen olisi vastoin Brasilian perustuslain suojaamaa laillisuusperiaatetta, jonka mukaan viranomaiset voivat toimia vain, jos niiden toiminta on laissa säädettyä. Siltä osin kuin voidaan todeta, ei ole olemassa säännöstä, joka antaisi CVM:lle tai muulle viranomaiselle valtuudet vaikuttaa luottoluokituksen sisältöön tai luottoluokitusmenetelmiin.
            
         
               (7)
            
            
               Tarkasteltujen tekijöiden perusteella voidaan katsoa, että luottoluokituslaitoksia koskeva Brasilian oikeudellinen ja valvontakehys täyttää asetuksen (EY) N:o 1060/2009 5 artiklan 6 kohdan toisessa alakohdassa säädetyt ehdot. Sen vuoksi olisi katsottava, että luottoluokituslaitoksia koskeva Brasilian oikeudellinen ja valvontakehys vastaa asetuksella (EY) N:o 1060/2009 säädettyä oikeudellista ja valvontakehystä. Komission, jolle EAMV antaa tietoja, olisi seurattava edelleen luottoluokituslaitoksia koskevan Brasilian oikeudellisen ja valvontakehyksen kehitystä ja niiden ehtojen täyttymistä, joiden perusteella tämä päätös on annettu.
            
         
               (8)
            
            
               Tässä päätöksessä säädetyt toimenpiteet ovat Euroopan arvopaperikomitean lausunnon mukaiset,
            
         ON HYVÄKSYNYT TÄMÄN PÄÄTÖKSEN:
   1 artikla
   Brasiliassa voimassa olevan luottoluokituslaitosten oikeudellisen ja valvontakehyksen katsotaan asetuksen (EY) N:o 1060/2009 5 artiklaa sovellettaessa vastaavan asetuksen (EY) N:o 1060/2009 vaatimuksia.
   2 artikla
   Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   
      Tehty Brysselissä 28 päivänä huhtikuuta 2014.
      
         
            Komission puolesta
         
         
            Puheenjohtaja
         
         José Manuel BARROSO
      
   
   
      (1)  EUVL L 302, 17.11.2009, s. 1.
   
      (2)  Euroopan parlamentin ja neuvoston asetus (EU) N:o 462/2013, annettu 21 päivänä toukokuuta 2013, luottoluokituslaitoksista annetun asetuksen (EY) N:o 1060/2009 muuttamisesta (EUVL L 146, 31.5.2013, s. 1).